Pioneer 11

Pioneer 11 is en US-amerikansche Ruumsond ut de Pioneer-Reeg. Se weer losschickt, üm de Planeten Jupiter un Saturn to ünnersöken.

 Mission 

De Sond – toeerst noch ünner den Naam Pioneer G plaant – is von de Booort nipp un nau as de Süster-Sond Pioneer 10, de een Johr vörher losschoten worrn is, un ok to’n Teel har, dat Sünnsystem wieter buten to ünnersöken. Gegenöver Pioneer 10 is de Missionsanfang üm en Startfinster opschaven worrn. Man weer sik nich seker, wat nich de Asteroidengördel to dicht is, as dat en Ruumsond dordör flegen kann. As man aver sehn har, dat dat keen Problem is, wörr de Start denn wi dat plaant weer, vörnommen. Dat Hööftteel weer de Jupiter. Man wüss nich recht, wat de Sond dat Vörbiflegen an den Planeten överleven de, wenn aver doch, so schüll de Sond wieterflegen na den tweetgröttsten Planet in’t Sünnsystem, den Saturn.

Pioneer 11 harr, as vörher all Pioneer 10, ok en Pioneer-Plakette mit dorbi, de en Naricht vun de Minschenheit mit sik föhrt hett.

 Verloop 

Losschoten weer de Sond an’n 6. April 1973 mit en Rakete vun’n Typ Atlas Centaur. Se hett denn över een Johr bruukt, bet se an den Jupiter vörbineiht is. An nöögsten kööm se den Planet an’n 3. Dezember 1974 mit en Afstand von 43.000 km. Dorbi hett se bannig veel Weten sammelt un mehr as 500 Fotos maakt.

Darna is Pioneer 11 wieterflogen na den Saturn, an den se an’n 1. September 1979 mit blots 21.000 km vörbiflogen is. Dor hett se noch mal goot 400 Biller maakt. Dorbi sünd eerstmals de Saturnringe genauer oplöst worrn, as Pioneer 11 de eerste Sonde wörr, de överhaupt bi Saturn wesen is. Un en niegen Maand is ok noch opdeckt worrn.

Na Pioneer 10, Voyager 1 un Voyager 2 weer Pioneer 11 de veerte Ruumsond von de Eer, de an 23. Februar 1990 de Neptunbahn överwunnen hett un wieter in den interstellaren Rum vördrungen is.  De Mission is den 30. September 1995 instellt worrn, as de Sond nich mehr noog Drievstoff har. Dat letzte Funksignaal hett de NASA an’n 24. November 1995 opfunngen.

 Wat dorbi rutkamen is 

Pioneer 11 hett dat allereerste Vorbiflegen an den Saturn goot överstaan un ok bannig veel nieg Weten sammelt, ober wenige Johr later hebbt de Sonden Voyager 1 un 2 de wetenschopplichen Ergevnisse noch mol bannig överdrapen. Dat eegentlich Teel wörr ober ok gor nich so dat grote Ünnersöken, man een wull eenfach kieken, wat dat överhaupt klappt, wenn man en Sond so wiet wegscheten deit. Toeerst wörr jo nich mal klor, wat de Ruumsond dat so wiet schaffen künn. Kann’s seggen, dat de Pioneer-Sonden mehr so den Weg klormaakt hebbt för de beiden lateren Voyager-Missionen.

Pioneer 11 hett dat Sünnsystem bitlang an langsamsten von all Sonden verlaten, so dat de Ergevnisse, de se ut den interstellaren Ruum sammelt hett, ok nich mehr so rech von Bedüden wörrn.

Kategorie:Ruumsond